ΟΔΗΓΙΑ ΤΟΥ ΣΥΜΒΟΥΛΙΟΥ της 21ης Ιουνίου 1971 περί εναρμονίσεως των νομοθετικών, κανονιστικών και διοικητικών διατάξεων που αφορούν τις συνήθεις εργασίες οι οποίες είναι δυνατόν να πραγματοποιούνται στις τελωνειακές αποθήκες και στις ελεύθερες ζώνες

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 100,

την οδηγία του Συμβουλίου της 4ης Μαρτίου 1969 περί εναρμονίσεως των νομοθετικών, κανονιστικών και διοικητικών διατάξεων των σχετικών με το καθεστώς της τελωνειακής αποταμιεύσεως(1), και ιδίως το άρθρο 9,

την πρόταση της Επιτροπής,

τη γνώμη της Συνελεύσεως,

τη γνώμη της Οικονομικής και Κοινωνικής Επιτροπής(2),

Εκτιμώντας:

ότι είναι σκόπιμο, σύμφωνα με τις διατάξεις του άρθρου 9 παράγραφος I της προαναφερομένης οδηγίας, να καταρτισθεί ο κοινός πίνακας των αναφερομένων συνήθων εργασιών στο πρώτο εδάφιο της παραγράφου αυτής οι οποίες δύνανται να πραγματοποιούνται στα διάφορα είδη αποθηκών αποταμιεύσεως-

ότι σύμφωνα με τις διατάξεις του άρθρου 3 της οδηγίας της 4ης Μαρτίου 1969 του Συμβουλίου περί εναρμονίσεως των σχετικών με το καθεστώς των ελευθέρων ζωνών(3) νομοθετικών, κανονιστικών και διοικητικών διατάξεων, τα αποτιθέμενα στις ελεύθερες ζώνες εμπορεύματα πρέπει να δύνανται να αποτελούν μέσα σ' αυτές αντικείμενο συνήθων εργασιών από εκείνες οι οποίες αναφέρονται στον κοινό πίνακα-

ότι πρέπει στον πίνακα αυτό να περιληφθούν οι συνήθεις εργασίες που αποσκοπούν στη συντήρηση των εμπορευμάτων ή στη βελτίωση της εμφανίσεώς τους ή της εμπορικής τους ποιότητος-

ότι είναι αναγκαίο να καθορισθούν ακριβώς οι όροι εφαρμογής των κανόνων που προβλέπονται σχετικά με τη φορολόγηση λαμβανομένου υπόψη του γεγονότος, ότι οι συνήθεις εργασίες δεν πρέπει, κατά κανόνα, να έχουν καμμία επίπτωση στη φορολόγηση αυτή,

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

1. Ο κοινός πίνακας των συνήθων εργασιών, οι οποίες προβλέπονται στο άρθρο 9 παράγραφος 1 της οδηγίας του Συμβουλίου της 4ης Μαρτίου 1969 περί εναρμονίσεως των σχετικών με το καθεστώς της τελωνειακής αποταμιεύσεως νομοθετικών, κανονιστικών και διοικητικών διατάξεων, καθορίζεται ως ακολούθως:

1. Εξέταση, απογραφή και δειγματοληψία.

2. Επισκευή για αποκατάσταση βλαβών που επήλθαν κατά τη διάρκεια της μεταφοράς ή της αποθηκεύσεως, εφ' όσον πρόκειται περί στοιχειωδών εργασιών.

3. Καθαρισμός.

4. Απομάκρυνση μερών που έχουν υποστεί βλάβη.

5. Διαλογή, κοσκίνισμα, στράγγισμα, μηχανικός διαυγισμός, διήθηση, μετάγγιση, υπαφαίρεση και οποιαδήποτε άλλη παρεμφερής απλή εργασία.

6. Επίθεση στα ίδια τα εμπορεύματα ή στις συσκευασίες τους, σημάτων, σφραγίδων, ετικετών ή άλλων παρομοίων διακριτικών σημείων, υπό τον όρο ότι από την επίθεση αυτή δεν θα υπάρχει κίνδυνος να προσδοθεί στα εμπορεύματα καταγωγή διαφορετική από την πραγματική τους καταγωγή.

7. Μεταβολή σημείων και αριθμών των θεμάτων, υπό τον όρο, ότι από τη μεταβολή αυτή δεν θα υπάρχει κίνδυνος να προσδοθεί στα εμπορεύματα καταγωγή διαφορετική από την πραγματική τους καταγωγή.

8. Συσκευασία, αποσυσκευασία, αλλαγή συσκευασίας, επισκευή συσκευασίας, μετάγγιση ή απλή ανασυσκευασία σε άλλα δοχεία.

9. Τοποθέτηση κατά τρόπο σταθερό των εμπορευμάτων επί στηριγμάτων για τη συσκευασία ή την επίδειξή τους.

10. Απλές εργασίες συνενώσεως ή κατατάξεως κατά κατηγορίες.

11. Έλεγχος, δοκιμή και θέση σε λειτουργία μηχανών, συσκευών και οχημάτων, εφ' όσον πρόκειται περί απλών εργασιών.

12. Ανάμειξη εμπορευμάτων, εκτός των ηδυπότων, αποσταγμάτων, οίνων και οινοπνευματωδών ποτών, εφ' όσον πρόκειται περί απλών εργασιών.

13. Ανάμιξη ηδυπότων μεταξύ τους.

14. Ανάμιξη αποσταγμάτων μεταξύ τους.

15. Ανάμιξη οίνων και λοιπές συνήθεις οινοποιητικές εργασίες.

16. Αραίωση οινοπνευματωδών με νερό προς το σκοπό μειώσεως του οινοπνευματικού τους βαθμού.

17. Αφαλάτωση, καθαρισμός και κοπή άκρων δερμάτων.

18. Σύνθλιψη αποξηραμένων λαχανικών.

19. Διαχωρισμός εμπορευμάτων, εφ' όσον πρόκειται περί απλών εργασιών.

20. Οποιαδήποτε εργασία που αποσκοπεί στην εξασφάλιση της διατηρήσεως των εμπορευμάτων στην αυτή κατάσταση κατά τη διάρκεια παραμονής του στην αποθήκη, όπως ο αερισμός, ξήρανση, έστω και με τεχνητή θέρμανση, απλή ψύξη και κατάψυξη, προσθήκη συντηρητικών, υποκαπνισμός και θείωση (αντιπαρασίτωση), λίπανση, αντισκωριακή βαφή, εφαρμογή προστατευτικού επιστρώματος για την μεταφορά.

2. Οι αναφερόμενες στην παράγραφο 1 εργασίες δεν δύνανται να πραγματοποιούνται, παρά μόνο στα πλαίσια των κοινοτικών ή εθνικών κανονισμών, οι οποίοι ενδεχομένως τις ρυθμίζουν.

Άρθρο 2

Τα Κράτη μέλη δύνανται να προβλέπουν, όπως οι συνήθεις εργασίες ή ορισμένες απ' αυτές θα πραγματοποιούνται μόνο σε ορισμένες κατηγορίες αποθηκών ή ελευθέρων ζωνών, εφ' όσον τούτο δικαιολογείται από λόγους αναγομένους στα χαρακτηριστικά των αποθηκευτικών εγκαταστάσεων, των προοριζομένων για την αποθήκευση, στη φύση των εμπορευμάτων ή στη δυνατότητα ελέγχου των εργασιών αυτών.

Άρθρο 3

1. Πριν ή ο αποταμιευτής ή ο εκμεταλλευόμενος ή διαχειριζόμενος τις αποθήκες προβεί στη διενέργεια συνήθων εργασιών, στις οποίες προτίθεται να υποβάλει τα αποτιθέμενα στις αποθήκες εμπορεύματα, πρέπει να τύχει αδείας εκδιδομένης, κατόπιν αιτήσεώς του, από την αρμόδια τελωνειακή υπηρεσία.

2. Υπό την επιφύλαξη των διατάξεων του άρθρου 3 της οδηγίας του Συμβουλίου της 4ης Μαρτίου 1969 περί εναρμονίσεως των σχετικών προς το καθεστώς των ελευθέρων ζωνών νομοθετικών, κανονιστικών και διοικητικών διατάξεων, ο ενδιαφερόμενος, πριν να προβεί στη διενέργεια συνήθων εργασιών στις οποίες πρόκειται να υποβάλει τα αποτιθέμενα στις ελεύθερες ζώνες εμπορεύματα, πρέπει, εφ' όσον επιθυμεί να τύχει του ευεργετήματος των διατάξεων του άρθρου 5 της παρούσας οδηγίας, να λάβει άδεια εκδιδομένη κατόπιν αιτήσεώς του, από την αρμοδία τελωνειακή υπηρεσία.

3. Υπό την επιφύλαξη των διατάξεων του άρθρου 2, η αρμοδία τελωνειακή υπηρεσία επιτρέπει τις προβλεπόμενες στις παραγράφους 1 και 2 εργασίες και λαμβάνει οποιοδήποτε χρήσιμο μέτρο για την εξασφάλιση του ελέγχου της κανονικότητος των εργασιών.

Άρθρο 4

Σε περίπτωση θέσεως σε ανάλωση εμπορευμάτων, τα οποία έχουν υποβληθεί στις συνήθεις εργασίες στις αποθήκες, οι δασμοί, οι φορολογικές επιβαρύνσεις ισοδυνάμου αποτελέσματος και οι εισφορές που οφείλονται κατά την εισαγωγή, είναι οι καθοριζόμενοι σύμφωνα με τις διατάξεις του άρθρου 10 της οδηγίας του Συμβουλίου της 4ης Μαρτίου 1969 περί εναρμονίσεως των σχετικών με το καθεστώς της τελωνειακής αποταμιεύσεως νομοθετικών, κανονιστικών και διοικητικών διατάξεων.

Εν τούτοις κατόπιν αιτήσεως του διασαφιστού, το είδος, η δασμολογητέα αξία και η ποσότητα των εμπορευμάτων τα οποία θα ληφθούν υπόψη, είναι εκείνα τα οποία ισχύουν για τα εν λόγω εμπορεύματα σε όποια κατάσταση ευρίσκοντο πριν να υποβληθούν στις ανωτέρω εργασίες.

Άρθρο 5

Σε περίπτωση θέσεως σε ανάλωση εμπορευμάτων, τα οποία έχουν υποβληθεί στις συνήθεις εργασίες στις ελεύθερες ζώνες, οι δασμοί, οι φορολογικές επιβαρύνσεις ισοδυνάμου αποτελέσματος και οι εισφορές που οφείλονται κατά την εισαγωγή είναι εκείνοι οι οποίοι καθορίζονται σύμφωνα με τις διατάξεις του άρθρου 8 της οδηγίας του Συμβουλίου της 4ης Μαρτίου 1969 περί εναρμονίσεως των σχετικών με το καθεστώς των ελευθέρων ζωνών, νομοθετικών, κανονιστικών και διοικητικών διατάξεων.

Εν τούτοις, κατόπιν αιτήσεως του διασαφιστού και υπό την προϋπόθεση ότι οι αναφερθείσες συνήθεις εργασίες έχουν αποτελέσει αντικείμενο αδείας εκδιδομένης σύμφωνα με τις διατάξεις του άρθρου 3 παράγραφος 2, το είδος, η δασμολογητέα αξία και η ποσότητα, τα οποία θα ληφθούν υπόψη, είναι εκείνα τα οποία ισχύουν για τα εν λόγω εμπορεύματα σε όποια κατάσταση ευρίσκοντο πριν να υποβληθούν στις ανωτέρω εργασίες.

Άρθρο 6

Τα Κράτη μέλη θέτουν σε ισχύ τα αναγκαία για τη συμμόρφωση τους με την παρούσα οδηγία μέτρα, το αργότερο μέχρι την 31 Δεκεμβρίου 1971.

Άρθρο 7

Κάθε Κράτος μέλος πληροφορεί την Επιτροπή περί των διατάξεων τις οποίες θεσπίζει για την εφαρμογή της παρούσας οδηγίας.

Η Επιτροπή ανακοινώνει τις πληροφορίες αυτές στα λοιπά Κράτη μέλη.

Άρθρο 8

Η παρούσα οδηγία απευθύνεται στα Κράτη μέλη.

Έγινε στις Βρυξέλλες, στις 21 Ιουνίου 1971.

Για το Συμβούλιο

Ο Πρόεδρος

M. SCHUMANN

(1) EΕ αριθ. Ν 58 της 8.3.1969, σ. 7.

(2) EΕ αριθ. Α 41 της 29.4.1971, σ. 9.

(3) EΕ αριθ. Ν 58 της 8.3.1969, σ. 11.